Broj: 711-I-1176-M-85/19-02-8

Zagreb, 17. svibnja 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavak 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), ), **na zahtjev dužnosnice Sanele Djak, zamjenice općinskog načelnika Općine Špišić Bukovica,** za davanjem mišljenja Povjerenstva, na 50. sjednici, održanoj 17. svibnja 2019.g., daje sljedeće

**MIŠLJENJE**

1. **Sukladno odredbama ZSSI-a dužnosnica Sanela Djak, zamjenica općinskog načelnika Općine Špišić Bukovica, može istovremeno uz volontersko obnašanje navedene dužnosti stupiti u radni odnos u trgovačkom društvu Draft d.o.o. u kojoj Općina Špišić Bukovica ima udjele u vlasništvu, pod uvjetom da nije riječ o radnom mjestu člana uprave, odnosno direktora navedenog trgovačkog društva.**
2. **Ukoliko dođe do zasnivanja radnog odnosa dužnosnice Sanele Djak u trgovačkom društvu Draft d.o.o., Povjerenstvo upućuje dužnosnicu da za vrijeme trajanja navedenog radnog odnosa, a s ciljem izbjegavanja situacije potencijalnog sukoba interesa, ne obnaša funkciju člana Skupštine u navedenom trgovačkom društvu.**
3. **Sa svrhom očuvanja vlastite vjerodostojnosti te povjerenja građana, kao i otklanjanja svake sumnje da je koristila dužnost zamjenice općinskog načelnika Općine Špišić Bukovica za postizanje vlastitog probitka, Povjerenstvo upućuje dužnosnicu da se izuzme od bilo koje vrste neposrednog ili posrednog sudjelovanja u postupcima donošenja odluka iz nadležnosti Općine Špišić Bukovica koje se odnose na trgovačko društvo Draft d.o.o.**

Obrazloženje

Povjerenstvo je dana 13. svibnja 2019.g. pod brojem: 711-U-2005-P-162/19-01-1 zaprimilo zahtjev za davanjem mišljenja Povjerenstva podnesen od strane Tomislava Obrovca, pročelnika u Općini Špišić Bukovica te je povodom istog otvoren predmet broj: P-162/19.

Povjerenstvo je potom dana 15. svibnja 2019.g. pod brojem: 711-U-2032-M-85/19-01-1 zaprimilo zahtjev za davanjem mišljenja podnesen od strane dužnosnice Sanele Djak, zamjenice općinskog načelnika Općine Špišić Bukovica, povodom kojeg je otvoren predmet broj: M-85/19.

S obzirom da se oba zahtjeva odnose na istu dužnosnicu te su istovjetnog sadržaja Povjerenstvo je 17. svibnja 2019.g. donijelo Zaključak broj: 711-I-1038-P-162/19-02-8 kojim je predmete otvorene povodom navedenih zahtjeva za davanjem mišljenja spojilo u jedan postupak pod brojem: M-85/19.

Člankom 3. stavkom 1. podstavkom 43. ZSSI-a propisano je da su općinski načelnici i njihovi zamjenici dužnosnici u smislu navedenog Zakona, stoga je i Sanela Djak povodom obnašanja dužnosti zamjenice općinskog načelnika Općine Špišić Bukovica, obvezna postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici, u slučaju dvojbe je li neko ponašanje u skladu s načelima obnašanja javnih dužnosti, dužni zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

Dužnosnica u zahtjevu navodi da dužnost zamjenice općinskog načelnika Općine Špišić Bukovica obnaša kao volonter te je zadovoljila uvjete natječaja za zapošljavanje u trgovačkom društvu Draft d.o.o. u kojem Općina Špišić Bukovica ima 25% udjela u vlasništvu. Dužnosnica nadalje navodi da navedeno trgovačko društvo posluje s Općinom te se financira iz općinskog proračuna te od Povjerenstva traži mišljenje može li se zaposliti u navedenom trgovačkom društvu.

Člankom 2. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa. Sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe, kada se osnovano može smatrati da privatni interes utječe ili kada privatni interes dužnosnika može utjecati na njegovu nepristranost u obavljanju javne dužnosti.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 2. istog članka propisano je da su dužnosnici osobno odgovorni za svoje djelovanje u obnašanju javnih dužnosti na koje su imenovani, odnosno izabrani prema tijelu ili građanima koji su ih imenovali ili izabrali. Stavkom 3. istog članka propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana te da ne smiju biti ni u kakvom odnosu ovisnosti prema osobama koje bi mogle utjecati na njihovu objektivnost.

Člankom 13. stavkom 3. ZSSI-a propisano je da dužnosnici koji profesionalno obnašaju dužnost za vrijeme njezina obnašanja ne mogu uz naknadu ili radi ostvarivanja prihoda obavljati druge poslove u smislu redovitog i stalnog zanimanja, osim ako Povjerenstvo, na prethodni zahtjev dužnosnika, utvrdi da predmetni poslovi ne utječu na zakonito obnašanje dužnosti.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava.

Povjerenstvo je izvršilo uvid u podatke sudskog registra Trgovačkog suda u Bjelovaru te utvrdilo da je pod matičnim brojem subjekta: 010097298, OIB: 77708791725 upisano trgovačko društvo Draft d.o.o. Kao osnivači/članovi društva upisane su Općina Pitomača, Općina Špišić Bukovica, Općina Kloštar Podravski i Općina Podravske Sesvete.

S obzirom da dužnosnica dužnost zamjenice općinskog načelnika Općine Špišić Bukovica ne obnaša profesionalno, već kao volonter, na istu se ne primjenjuje članak 13. stavak 2. ZSSI-a kojim je za one dužnosnike koji dužnost obnašaju profesionalno propisna zabrana obavljanja drugih poslova u smislu redovitog i stalnog zanimanja. Slijedom navedenoga, dužnosnica Sanela Djak može istovremeno uz volontersko obnašanja dužnosti zamjenice općinskog načelnika Općine Špišić Bukovica, zasnovati radni odnos kod drugog poslodavca, konkretno trgovačkog društva Draft d.o.o. te po toj osnovi ostvarivati plaću. S obzirom da je člankom 14. stavkom 1. ZSSI-a propisano da dužnosnici ne mogu biti članovi upravnih tijela i nadzornih odbora trgovačkih društava, Povjerenstvo ukazuje dužnosnici da se u trgovačkom društvu Draft d.o.o. ne može zaposliti na radnom mjestu člana uprave, odnosno direktora navedenog trgovačkog društva.

 Nadalje, budući da Općina Špišić Bukovica ima udjele u vlasništvu trgovačkog društva Draft d.o.o., a dužnosnica u svom zahtjevu za davanjem mišljenja nije navela tko zastupa navedenu jedinicu lokalne samouprave u Skupštini predmetnog trgovačkog društva, Povjerenstvo upućuje dužnosnicu da u slučaju realizacije radnog odnosa u navedenom trgovačkom društvu, s ciljem izbjegavanja situacije potencijalnog sukoba interesa, ne obnaša funkciju člana Skupštine u istom. Naime, dužnosnica bi se kao zastupnica Općine Špišić Bukovica u Skupštini trgovačkog društva u kojem je i sama zaposlena, mogla naći u poziciji da kao članica Skupštine odlučuje o pitanjima koja se izravno ili neizravno odnose na nju kao zaposlenicu istog trgovačkog društva. U opisanoj situaciji privatni interes dužnosnice koji proizlazi iz radnog odnosa u trgovačkom društvu Draft d.o.o., mogao bi utjecati na njenu nepristranost u obavljanju dužnosti članice Skupštine istog trgovačkog društva u kojoj bi trebala zastupati interese Općine u kojoj obnaša dužnost.

Povjerenstvo nadalje obrazlaže kako ZSSI ne sadrži odredbe koje bi dužnosnicima koji volonterski obnašaju dužnost zabranjivale da, za vrijeme mandata, zasnuju radni odnos u pravnoj osobi koja je u poslovnom odnosu s tijelom javne vlasti u kojem obnašaju dužnost. Međutim, povodom stupanja u poslovne odnose između Općine Špišić Bukovice i trgovačkog društva u kojem se dužnosnica planira zaposliti, može se stvoriti vanjski dojam nepristranosti te sumnja da je dužnosnica koristila dužnost zamjenice općinskog načelnika Općine Špišić Bukovica s ciljem postizanja probitka navedenog trgovačkog društva. Povjerenstvo stoga upućuje dužnosnicu da se, sa svrhom očuvanja vlastite vjerodostojnosti te povjerenja građana, kao i otklanjanja svake sumnje da je koristila dužnost zamjenice općinskog načelnika Općine Špišić Bukovica za postizanje probitka trgovačkog društva Draft d.o.o., odnosno vlastitog probitka, izuzme od bilo koje vrste neposrednog ili posrednog sudjelovanja u postupcima donošenja odluka iz nadležnosti Općine Špišić Bukovica koje se odnose na trgovačko društvo Draft d.o.o.

Slijedom svega navedenog, Povjerenstvo je donijelo mišljenje kao u izreci.

 PREDSJEDNICA POVJERENSTVA

 Nataša Novaković, dipl.iur.

Dostaviti:

1. Dužnosnica Sanela Djak, elektronička dostava

2. Objava na internetskoj stranici Povjerenstva

3. Pismohrana